Էլիզաբեթ Սիդալի դիմանկար

«Էլիզաբեթ Սիդալի դիմանկար» (), անգլիացի պրեռաֆայելիտ նկարիչ Դանթե Գաբրիել Ռոսսետտիի ջրաներկ նկարը՝ ստեղծված 1854 թվականին։ Ներկայումս նկարը գտնվում է Դելավերի գեղարվեստի թանգարանի հավաքածուում։

Տեղեկություն նկարի մասին 
Էլիզաբեթ Սիդալը կարևոր կերպար է համարվում ոչ միայն Դանթե Գաբրիել Ռոսսետտիի կյանքում, այլև ձևավորման ընթացքում վաղ շրջանի ամբողջ պրեռաֆայելիտական շարժման համար։ Ռոսսետտին և Էլիզաբեթը նշանվել են 1850-ական թվականների սկզբին, սակայն ամուսնության օրինականացումը հետաձգել են գրեթե 10 տարի։ Նա ոգեշնչել է նկարչին՝ ստեղծելու բազմաթիվ նկարներ, որոնք դարձրել են նրան նշանակալի. դրանցից է «Երանելի Բեատրիչեն» կտավը, որն ստեղծվել է Էլիզաբեթի մահից հետո։ Էլիզաբեթ Սիդալի այս փոքր դիմանկարը կատարվել է 1854 թվականին ջրաներկային տեխնիկայով, որը բևեռում է դիտողի ուշադրությունը աղջկա խիտ կարմիր մազերի և նրա դժգույն մաշկի հակադրությանը։ Պրեռաֆայելիտները հաճախ են պատկերել կարմրահեր աղջիկների, դրա համար էլ Էլիզաբեթ Սիդալը դարձել է ոչ միայն Ռոսսետտիի, այլ նաև նրա պրեռաֆայելիտ եղբայրակիցների բնորդուհիներից մեկը։ Ջրաներկը ցուցադրվել է Թեյթ բրիտանական պատկերասրահում  (1923) և Էշմոլի թանգարանում (1991)։ Այժմ նկարը գտնվում է Դելավերի գեղարվեստի թանգարանում, որտեղ հայտնվել է 1985 թվականին։

Ծանոթագրություններ 

Դանթե Գաբրիել Ռոսսետտիի նկարներ
1854 նկարներ
Կանանց դիմապատկերներ
Դելավերի գեղարվեստի թանգարանի նկարներ